Cuneiform Tablet TC 1 79
Cuneiform tablet, dated to the Old Assyrian Period (ca. 1950-1850 BC).
Genre: agreement (contract)
Transliteration:
KIŠIB DUG-ṣí-lá-a-šùr DUMU šu-nu-nu KIŠIB šu-lá-ba-an DUMU a-al-DUG KIŠIB pí-lá-aḫ-IŠTAR DUMU a-šùr-ba-ni KIŠIB a-ni-na DUMU ú-ṣur-ša-a-šùr KIŠIB i-dí-a-bi₄-im DUMU a-šùr-ma-lik KIŠIB sú-e-a DUMU pu-šu-ke-en₆ KIŠIB bu-za-zu DUMU pu-šu-ke-en₆ KIŠIB i-ku-pá-ša DUMU pu-šu-ke-en₆ KIŠIB a-ḫa-ḫa DUMU.SAL pu-šu-ke-en₆ 40 ma-na KÙ.BABBAR ša i-ku-pí-a DUMU a-ta-a i-na kà-ni-iš{ki} a-na pu-šu-ke-en₆ i-ḫi-ib-lu-ma a-šùr-mu-ta-bíl ù bé-lá-nu-um ra-bi-ṣú-um KÙ.BABBAR il₅-qé-ú-ni a-na KÙ.BABBAR šu-a-tí me-er-ú pu-šu-ke-en₆ ù DUMU.SAL pu-šu-ke-en₆ NIN.DINGIR a-na a-šùr-mu-ta-bi-il₅ a-ḫi-šu-nu ú-lá i-tù-ru ú i-na e-lá-i-šu i-na kà-ni-iš{ki} ṭup-pá-am ša ḫu-bu-ul i-ku-pí-a DUMU a-ta-a me-er-ú pu-šu-ke-en₆ ù DUMU.SAL pu-šu-ke-en₆ NIN.DINGIR a-na a-šur-mu-ta-bi-il₅ i-du-nu ma-lá dí-in a-lim{ki} KÙ.BABBAR me-er-ú pu-šu-ke-en₆ ù DUMU.SAL pu-šu-ke-en₆ ša-bu-ú i-dí-a-bu-um DUMU a-šùr-ma-lik ki-ma a-ḫa-ḫa i-zi-iz